Omar Alderete

Omar Federico Alderete Fernández (s. 26. joulukuuta 1996 Asunción, Paraguay) on paraguaylainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Sunderlandia ja kuuluu myös Paraguayn maajoukkueeseen.
Seurajoukkueura.
Alderete pelasi Cerro Porteñossa Paraguayn Primera Divisiónissa kaudella 2016 kahdeksan ottelua ja teki yhden maalin. Seuraavalla kaudella hän pelasi yhdeksän Paraguayn pääsarjaottelua. Kaudella 2017–2018 hän pelasi lainasopimuksella Gimnasiassa 22 Argentiinan Primera Divisiónin ottelua, kaikki avauskokoonpanossa ja teki maaliskuussa maalin Argentinos Juniorsia vastaan. Hän siirtyi Huracániin 1,38 miljoonan euron siirtosummalla heinäkuussa 2018. Hän pelasi seuraavan kauden aikana kahdeksan ottelua Argentiinan pääsarjassa ja viisi peliä Copa Libertadoresissa, kaikki avauskokoonpanossa.
Alderete siirtyi Baseliin 1,7 miljoonalla eurolla heinäkuussa 2019. Hän pelasi tulokaskaudellaan 28 Sveitsin Superliigan ottelua. Hän teki maalin joulukuussa Young Boysia ja heinäkuussa Servetteä vastaan. Mestarien liigan karsinnoissa hän pelasi neljä ottelua ja teki maalin PSV Eindhovenia vastaan heinäkuussa 2019. Eurooppa-liigassa hän pelasi kymmenen ottelua. Sveitsin cupissa hän pelasi kaikki kuusi ottelua ja teki Baselin ainoan maalin tappiollisessa loppuottelussa Young Boysia vastaan. Syksyllä 2020 hän pelasi vielä kolme ottelua sekä Sveitsin Superliigassa että Eurooppa-liigan karsinnoissa. Kaikissa Basel-otteluissaan hän oli avauskokoonpanossa.
Alderete siirtyi berliiniläiseen Herthaan neljän miljoonan euron siirtosummalla lokakuussa 2020. Hän pelasi kaudella 2020–2021 kaikkiaan 17 bundesliigaottelua, joista avauskokoonpanossa 14 peliä. Kauden 2021–2022 hän pelasi lainasopimuksella Valenciassa. Hän pelasi 29 Primera Divisiónin ottelua, yhtä vaille kaikki avauskokoonpanossa, ja teki maalin syyskussa Osasunaa ja uudenvuodenaattona Espanyolia vastaan. Copa del Reyssä hän pelasi viisi ottelua, mukaan lukien täyden ajan rangaistuspotkukilpailutappioon päättyneessä loppuottelussa Real Betisiä vastaan.
Alderete pelasi kauden 2022–2023 lainasopimuksella Getafessa. Hän pelasi 25 Espanjan pääsarjaottelua, näistä avauskokoonpanossa 23, ja teki maalin toukokuussa Real Betisiä vastaan. Hän siirtyi Getafeen neljällä miljoonalla eurolla heinäkuussa 2023. Hän oli kaudella 2023–2024 avauskokoonpanossa 24 Primera Divisiónin ottelussa ja tuli seitsemän kertaa vaihdosta kentälle. Seuraavalla kaudella hän pelasi 34 Espanjan pääsarjaottelua, kaikki avauskokoonpanossa, ja teki huhtikuussa maalin Las Palmasia vastaan. Copa del Reyssä hän pelasi kolmen Getafe-kautensa aikana yhteensä yhdeksän ottelua.
Alderete siirtyi Englannin Valioliigan Sunderlandiin 11,6 miljoonan euron siirtosummalla elokuussa 2025. Hän on 28. syyskuuta 2025 mennessä pelannut kuusi valioliigaottelua, yhtä vaille kaikki avauskokoonpanossa. Hän teki ottelun ainoan maalin syyskuussa Nottinghamia vastaan.
Maajoukkueura.
Alderete pelasi Paraguayn alle 17- ja alle 20-vuotiaiden maajoukkueissa. Hän pelasi seitsemän ottelua alle 20-vuotiaidem Etelä-Amerikan-mestaruuskilpailuissa 2015. Ensimmäisen ottelunsa Paraguayn A-maajoukkueessa hän pelasi Etelä-Afrikkaa vastaan marraskuussa 2018. Ensimmäisen MM-karsintaottelunsa hän pelasi tultuaan loppuhetkillä kentälle Vanezuelaa vastaan lokakuussa 2020. Hän pelasi kaksi ottelua Copa Américassa 2021, niistä toisen avauskokoonpanossa. Hän pelasi täyden ajan Paraguayn kaikissa kolmessa ottelussa Copa Américassa 2024, ja teki ensimmäisen maaottelumaalinsa tappiollisessa ottelussa Brasiliaa vastaan. Hän teki maalin MM-karsintaotteluissa Argentiinaa vastaan marraskuussa 2024 ja Chileä vastaan maaliskuussa 2025.
Alderete on syyskuun 2025 loppuun mennessä pelannut kaikkiaan 31 A-maaottelua, joista avauskokoonpanossa 28 peliä, ja tehnyt kolme maalia. Otteluista 22 on ollut MM-karsintaotteluita.